ΥΕΠΚΑ 05.25.004.002

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Νομοσχέδιο με τίτλο «Ο περί Μετονομασίας του Υπουργείου Εργασίας,**

**Πρόνοιας και Κοινωνικών Ασφαλίσεων Νόμος του 2021»**

 Στις 9 Ιουλίου 2021 συστήθηκε το Υφυπουργείο Κοινωνικής Πρόνοιας και ανέλαβε τα καθήκοντά της η πρώτη Υφυπουργός Κοινωνικής Πρόνοιας της Κυπριακής Δημοκρατίας. Η δημιουργία του Υφυπουργείου Κοινωνικής Πρόνοιας αποτελεί ένα πολύ σημαντικό βήμα στις συνεχείς δράσεις της Κυβέρνησης για την αναβάθμιση του τομέα της Κοινωνικής Πρόνοιας. Στο Υφυπουργείο έχουν σε πρώτο στάδιο μεταφερθεί οι Υπηρεσίες Κοινωνικής Ευημερίας, ενώ στη σχετική νομοθεσία προβλέπεται η μεταφορά κι άλλων αρμοδιοτήτων στη συνέχεια και με την ολοκλήρωση του σημαντικού Σχεδίου Αναδιάρθρωσης των Υπηρεσιών Κοινωνικής Ευημερίας.

2. Με βάση σχετική Απόφαση του Υπουργικού Συμβουλίου ημερ. 7/9/2021, από την 1η Ιανουαρίου 2022 στο Υφυπουργείο Κοινωνικής Πρόνοιας μεταφέρονται και οι αρμοδιότητες διαχείρισης επιδομάτων κοινωνικής πρόνοιας με τη μεταφορά της Υπηρεσίας Διαχείρισης Επιδομάτων Πρόνοιας. Ως εκ τούτου, από την 1/1/2022 το Υφυπουργείο Κοινωνικής Πρόνοιας καθίσταται και στην πράξη η καθ’ ύλην αρμόδια αρχή για την Κοινωνική Πρόνοια. Στις κύριες αρμοδιότητες του Υφυπουργείου περιλαμβάνονται η υποβολή και υλοποίηση προτάσεων για τη χάραξη και εφαρμογή εθνικής πολιτικής για το πεδίο αρμοδιοτήτων του και η διαμόρφωση κατάλληλου θεσμικού πλαισίου για τη διασφάλιση συνθηκών κοινωνικής συνοχής και κοινωνικής αλληλεγγύης. Επίσης, η παροχή κοινωνικής προστασίας, η επίτευξη κοινωνικής ενσωμάτωσης και η προώθηση της ισότητας των ευκαιριών για όλους τους πολίτες, καθώς και ο αναγκαίος συντονισμός με όλα τα εμπλεκόμενα τμήματα και φορείς που έχουν συναφείς αρμοδιότητες.

3. Για τους πιο πάνω λόγους, έχει καταρτιστεί το προτεινόμενο Νομοσχέδιο για τη μετονομασία του Υπουργείου Εργασίας, Πρόνοιας και Κοινωνικών Ασφαλίσεων σε Υπουργείο Εργασίας και Κοινωνικών Ασφαλίσεων (**Παράρτημα 01**). Ο νομοτεχνικός έλεγχος έγινε από τον Γενικό Εισαγγελέα, ο οποίος συνέταξε και τη σχετική αιτιολογική έκθεση (**Παράρτημα 02**). Σχετικά επισυνάπτεται, επίσης, Ερωτηματολόγιο Ανάλυσης Αντίκτυπου (**Παράρτημα 03**).

4. Το Υπουργικό Συμβούλιο σε συνεδρία του ημερομηνίας 21.12.2021 (αρ. Πρότασης 1599/2021) (**Παράρτημα 04**) αποφάσισε όπως:

(α) εγκρίνει το νομοσχέδιο με τίτλο «ο περί Μετονομασίας του Υπουργείου Εργασίας, Πρόνοιας και Κοινωνικών Ασφαλίσεων Νόμος του 2021», το οποίο επισυνάπτεται στην παρούσα Εισηγητική ΄Εκθεση ως Παράρτημα 01,

(β) εξουσιοδοτήσει την Υπουργό Εργασίας, Πρόνοιας και Κοινωνικών Ασφαλίσεων να καταθέσει το πιο πάνω νομοσχέδιο στη Βουλή των Αντιπροσώπων για ψήφισή του σε Νόμο και

(γ) εξουσιοδοτήσει την Υπουργό Εργασίας, Πρόνοιας και Κοινωνικών Ασφαλίσεων να προβεί σε οποιεσδήποτε τροποποιήσεις κρίνει σκόπιμες κατά το στάδιο επεξεργασίας του νομικού κειμένου από τη Βουλή των Αντιπροσώπων, προ της ψήφισης / έγκρισης του νομοσχεδίου, άνευ επαναφοράς του στο Συμβούλιο.

 ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ

 ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ

28 Δεκεμβρίου 2021

(ΕΠ ΥΕΠΚΑ 05.25.004.002)